Source: http://www.rmp.ee/ettevotlus/kasulik/osauhingu-osal-voib-olla-mitu-omanikku-2016-05-17
Timestamp: 2018-07-16 08:52:47+00:00
Document Index: 3720552

Matched Legal Cases: ['§ 70', '§ 165', '§ 165', '§ 165', '§ 32', '§ 138', '§ 120']

Osaühingu osal võib olla mitu omanikku - RMP.ee
Esileht » Ettevõtlus » Ettevõtlusest ja ettevõtjale » Osaühingu osal võib olla mitu ...
Osaühingu osal võib olla mitu omanikku
Kuigi see osanike nimekirjast tavaliselt ei nähtu, võib osaühingu osa kuuluda mitmele isikule ühise omandina (varaühisus). Olgu tegu ühisomandi või kaasomandiga (AÕS § 70) – mõlemal juhul on nii osa käsutamine tervikuna kui ka osaga seotud õiguste ja kohustuste teostamine osaühingu suhtes võimalik üksnes kõigi ühiste omanike kokkuleppel. ÄS § 165 lg 1 kohaselt peab osaühing selle eeltooduga arvestama siis, kui ta on teadlik, et osal on mitu omanikku. Teisalt – kuna osanikel võib olla osaühingu ees ka kohustusi, näeb ÄS § 165 lg 2
ette osa ühiste omanikele solidaarvastutuse.
ÄS § 165 lg 3 kohaselt loetakse juhul, kui ühised omanikud pole määranud endale esindajat, osaühingu poolt tehtud tehing tehtuks kõigi ühiste osanike suhtes ka juhul, kui osaühing täidab kohustuse (nt maksab välja dividendi) ühe osaniku suhtes. Praktikas on oht, et see eeldus rikub suhetes osanikega heausksuse põhimõtet (TsÜS § 32 ja § 138), nt kui on teada, et kaaspärijad vaidlevad osa kuuluvuse üle. Võimalike tagasinõuete vältimiseks on osaühingul soovitav sel juhul anda esmalt ühistele omanikele tähtaeg kas esindaja määramiseks või konkreetselt dividendimakse kohta juhiste andmiseks. Kui esindajat ei määrata või juhist ei anta, on ühingul võimalik täita oma kohustus VÕS § 120 jj. alusel tagasivõtmatult notari hoiukontole, kus selleks õigustatud ühistest osanikest võlausaldajatel on võimalik hoiustatu 7 aasta jooksul kätte saada.
Seotud märksõnad: solidaarne vastutus, varaühisus, ühisomand, kaasomand, kaasomanik, osaühing, ettevõtte omanik, ühine omand, ühisvara, kaaspärija, pärandvara ühisus, ühine osa